text: প্রযুক্তিগত শিক্ষায় আগ্রহ বেড়েছে: প্রধানমন্ত্রী – newsnow24
  প্রযুক্তিগত শিক্ষায় আগ্রহ বেড়েছে: প্রধানমন্ত্রী
  নিজস্ব প্রতবেদকঃ প্রধানমন্ত্রী শেখ হাসিনা বলেছেন, পিইসি এবং জেএসসি পরীক্ষার মাধ্যমে শিশুদের পরীক্ষা ভীতি দূর হয়েছে। প্রযুক্তিগত শিক্ষায় আগ্রহ বেড়েছে শিক্ষার্থীদের মাঝে উল্লেখ করে প্রধানমন্ত্রী শেখ হাসিনা বলেছেন, সবার জন্য শিক্ষা নিশ্চিত করার মাধ্যমে বৈষম্যহীন দারিদ্র্যমুক্ত বাংলাদেশ গড়ে তোলা হবে।
  মঙ্গলবার (৩১ ডিসেম্বর) সকালে গণভবনে প্রাথমিক ও মাধ্যমিক সমাপনী পরীক্ষার ফলাফল হস্তান্তর এবং ফল প্রকাশ অনুষ্ঠানে এসব কথা বলেন প্রধানমন্ত্রী শেখ হাসিনা।
  এসময় মাধ্যমিক ও প্রাথমিক শিশুদের হাতে বই তুলে দিয়ে বই উৎসবের উদ্বোধন করেন প্রধানমন্ত্রী শেখ হাসিনা।
  বিনোদনের মধ্য দিয়ে শিশুদের শিক্ষা দেওয়ার ওপর গুরুত্বারোপ করেন প্রধানমন্ত্রী শেখ হাসিনা। তিনি বলেন,'শিশুদের শুধু পড় পড় বললে তাদের পড়তে ইচ্ছা করে না। খেলাধুলার মধ্য দিয়ে তাদের পড়ালেখা শেখাতে হবে। তবেই সেটা ফলপ্রসূ হবে।'
  প্রধানমন্ত্রী বলেন, 'শিক্ষা ছাড়া একটি জাতি সম্মানের সঙ্গে বাঁচতে পারে না। তাই শিক্ষার সম্প্রসারণের ওপর আমরা গুরুত্ব দিচ্ছি। স্কুল ও কলেজ সরকারিকরণ করে দিচ্ছি। শিক্ষার্থীদের যেন নদী-নালা, খাল-বিল পার হতে না হয়, সেটা বিবেচনায় রেখে স্কুল করে দিচ্ছি।'
  সরকার প্রধান বলেন, 'শিক্ষা বিস্তারে আমরা বিনামূলে বই দিচ্ছি। শিক্ষকদের বেতন বাড়িয়ে দিয়েছি। উচ্চ শিক্ষাসহ সব স্তরে বৃত্তি দেওয়া হচ্ছে। স্কুলে টিফিনের ব্যবস্থা করছি। কোনও শিক্ষার্থী যেন ঝরে না পড়ে, এজন্য সরকারের পক্ষ থেকে সাহায্য করা হচ্ছে।' প্রধানমন্ত্রী বলেন, 'যারা ভবিষ্যতের নাগরিকদের জন্য শিক্ষা প্রশিক্ষণ দিয়ে সুনাগরিক হিসেবে গড়ে তুলতে হবে'।